รัฐบาลไทย-ข่าวทำเนียบรัฐบาล-นายศักดิ์สยาม ชิดชอบ รัฐมนตรีว่าการกระทรวงคมนาคม ลงพื้นที่ตรวจสภาพการจราจรเพื่อป้องกันและลดอุบัติเหตุทางถนนในช่วงเทศกาลปีใหม่ 2566
วันพุธที่ 28 ธันวาคม 2565
นายศักดิ์สยาม ชิดชอบ รัฐมนตรีว่าการกระทรวงคมนาคม ลงพื้นที่ตรวจสภาพการจราจรเพื่อป้องกันและลดอุบัติเหตุทางถนนในช่วงเทศกาลปีใหม่ 2566
ส่งพี่น้องฉลองปีใหม่ ถึงที่หมายทั้งไป และกลับอย่างปลอดภัย
นายศักดิ์สยาม ชิดชอบ รัฐมนตรีว่าการกระทรวงคมนาคม ลงพื้นที่ตรวจสภาพการจราจรเพื่อป้องกันและลดอุบัติเหตุทางถนนในช่วงเทศกาลปีใหม่ 2566 พร้อมด้วย นายวีระศักดิ์ หวังศุภกิจโกศล รัฐมนตรีช่วยว่าการกระทรวงคมนาคม นายชยธรรม์ พรหมศร ปลัดกระทรวงคมนาคม นายสรพงศ์ ไพฑูรย์พงษ์ รองปลัดกระทรวงคมนาคม นายจิรุตม์ วิศาลจิตร อธิบดีกรมการขนส่งทางบก รักษาราชการแทนรองปลัดกระทรวงคมนาคม นายอภิรัฐ ไชยวงศ์น้อย อธิบดีกรมทางหลวงชนบท โดยมี นายสมเกียรติ วิริยะกุลนันท์ รองผู้ว่าราชการจังหวัดนครราชสีมา บรรยายสรุปการดําเนินงานป้องกันและลดอุบัติเหตุทางถนน ช่วงเทศกาลปีใหม่ 2566 ของจังหวัดนครราชสีมา และนายมนตรี เดชาสกุลสม รองอธิบดีกรมทางหลวง ผู้บริหารและเจ้าหน้าที่หน่วยงานในพื้นที่และประชาชน ให้การต้อนรับ ณ จุดอํานวยความสะดวกประชาชนเทศบาล ตําบลคลองไผ่ ถนนมิตรภาพ อําเภอสีคิ้ว จังหวัดนครราชสีมา ในวันที่ 28 ธันวาคม 2565
นายศักดิ์สยาม ชิดชอบ กล่าวว่า รัฐบาลภายใต้การนําของ พลเอก ประยุทธ์ จันทร์โอชา นายกรัฐมนตรี ได้ให้ความสําคัญอย่างยิ่งต่อความปลอดภัยและความสะดวกในการเดินทางของพี่น้องประชาชน โดยกําหนดเป้าหมายเพื่อลดจํานวนการเกิดอุบัติเหตุทางถนน อันเป็นสาเหตุหลักของการสูญเสียชีวิต และทรัพย์สินของประชาชน โดยเฉพาะอย่างยิ่งในช่วงเทศกาลปีใหม่ของทุกปีที่มีประชาชนเดินทางกันเป็นจํานวนมาก ซึ่งในช่วงปีใหม่นี้ กระทรวงคมนาคมพร้อมอํานวยความสะดวกและความปลอดภัย เพื่อความสุข ทุกการเดินทางของคนไทย ตามนโยบายของท่านนายกรัฐมนตรี จึงได้กําหนดนโยบายอํานวยความสะดวก ในการบริการขนส่งสาธารณะและโครงข่ายคมนาคมอย่างบูรณาการ ภายใต้นโยบาย “ส่งพี่น้องฉลองปีใหม่ 2566 ถึงที่หมายทั้งไปและกลับอย่างปลอดภัย” โดยการเตรียมความพร้อมเพื่อรองรับการเดินทางของประชาชนในช่วงเทศกาลปีใหม่ 2566 เป็นความร่วมมือของหน่วยงานในสังกัดกระทรวงฯ และหน่วยงานในพื้นที่ ที่เกี่ยวข้องมาอย่างต่อเนื่องเพื่อรณรงค์ ป้องกัน และลดอุบัติเหตุบนท้องถนน รวมถึงการตั้งจุดบริการอํานวยความสะดวกประชาชนตลอดเส้นทาง เตรียมความพร้อม กํากับดูแลการให้บริการ มาตรฐานความปลอดภัย และแจ้งข้อมูลข่าวสารที่สําคัญในการเดินทางให้แก่ประชาชนทราบล่วงหน้า โดยมอบหมายให้กรมทางหลวง (ทล.) อํานวยความสะดวกด้านการจราจร โดยเปิดให้บริการฟรีชั่วคราวทางหลวงพิเศษหมายเลข 6 (M6) ช่วงอําเภอปากช่อง - อําเภอสีคิ้ว - อําเภอขามทะเลสอ ระยะทางประมาณ 64 กิโลเมตร ตั้งแต่วันที่ 29 ธันวาคม 2565 - 4 มกราคม 2566 โดยจัดการจราจรแบบเดินรถทางเดียว (วันที่ 29 - 31 ธันวาคม 2565 เดินทางขาออก และวันที่ 1 - 4 มกราคม 2566 เดินทางขาเข้า) เพื่อเพิ่มประสิทธิภาพในการเดินทางสู่ ภาคตะวันออกเฉียงเหนือ พร้อมทั้งเตรียมความพร้อมในการอํานวยความสะดวกและปลอดภัยกรณีเกิดอุบัติเหตุ โดยการเตรียมประตูทางออกฉุกเฉินมอเตอร์เวย์ จํานวน 11 จุด ติดตั้งป้ายและอุปกรณ์อํานวยความปลอดภัย เตรียมอุปกรณ์และรถฉุกเฉิน ตั้งจุดอํานวยการบริหารจราจร จุดคัดกรองรถเข้าสู่มอเตอร์เวย์ M6 จุดให้บริการห้องน้ําบริเวณ Rest Area และติดตั้งกล้องวงจรปิดรักษาความปลอดภัยบริเวณเรือนจําคลองไผ่ ทั้งนี้ ขอความร่วมมือประชาชนติดตามสถานการณ์การจราจร เพื่อวางแผนการเดินทางล่วงหน้าผ่านแอปพลิเคชัน “M Traffic” ของ ทล. และมีสติในการเดินทาง เมาไม่ขับ หากอ่อนเพลียหรือง่วงสามารถแวะพัก ณ จุดบริการประชาชนได้ทั่วประเทศ
ในโอกาสนี้ รัฐมนตรีว่าการกระทรวงคมนาคมได้รับฟังบรรยายสรุปมาตรการเตรียมความพร้อมเพื่อป้องกันและลดอุบัติเหตุทางถนนในพื้นที่จังหวัดนครราชสีมา ซึ่งในปี 2565 มีอุบัติเหตุ จํานวน 46 ครั้ง ผู้บาดเจ็บ (Admit) จํานวน 43 ราย ผู้เสียชีวิต จํานวน 16 ราย หน่วยงานในพื้นที่จึงได้กําหนดเป้าหมายในการดําเนินงานร่วมกันเพื่อลดจํานวนอุบัติเหตุที่เกิดขึ้นให้ประชาชนเดินทางอย่างสุขใจกับชีวิตวิถีใหม่ ที่ห่างไกลอุบัติเหตุ ช่วงเทศกาลปีใหม่ 2566 ภายใต้สโลแกน “ชีวิตวิถีใหม่ ขับขี่อย่างปลอดภัย ไร้อุบัติเหตุ” โดยแบ่ง การดําเนินงานออกเป็น 3 ช่วง คือ ช่วงก่อนควบคุมเข้มข้น ระหว่างวันที่ 22 - 28 ธันวาคม 2565 ช่วงควบคุมเข้มข้น ระหว่างวันที่ 29 ธันวาคม 2565 - 4 มกราคม 2566 และช่วงหลังควบคุมเข้มข้น ระหว่างวันที่ 5 - 11 มกราคม 2566 โดยมี 3 แนวทางในการดําเนินงานเพื่อป้องกันและลดอุบัติเหตุทางถนน ได้แก่ 1) การอํานวยความสะดวกด้านการจราจร 2) การป้องกันและลดอุบัติเหตุทางถนน และ 3) การรักษาความสงบเรียบร้อย ในพื้นที่ เพื่อให้ประชาชนได้เดินทางเข้าสู่จังหวัดนครราชสีมา และผ่านไปยังจังหวัดในภาคอีสานด้วยความสะดวกและปลอดภัย
รัฐมนตรีว่าการกระทรวงคมนาคม กล่าวเพิ่มเติมว่า การเตรียมความพร้อมเพื่อรองรับการเดินทางของประชาชนในช่วงเทศกาลปีใหม่ 2566 หน่วยงานในสังกัดกระทรวงฯ และหน่วยงานในพื้นที่มีการบูรณาการการทํางานร่วมกันทําให้สามารถบริหารจัดการการเดินทางเพื่ออํานวยความสะดวกประชาชนได้เป็นอย่างดี โดยมีวัตถุประสงค์เพื่อให้ประชาชนได้รับความสะดวกปลอดภัยในการเดินทาง ป้องกัน ลดจํานวนอุบัติเหตุ ลดความสูญเสีย โดยเป็นการสร้างการรับรู้ประชาสัมพันธ์ให้แก่ประชาชน ลดพฤติกรรมเสี่ยงในการขับขี่และเสริมสร้างความร่วมมืออันดี และจากการตรวจสภาพการจราจรทางอากาศพบว่า สถานการณ์เดินทางของประชาชนในภาพรวมยังคล่องตัว แต่มีการชะลอตัวบริเวณหน้าด่านบริการ    ทางหลวงพิเศษระหว่างเมืองหมายเลข 9 (M9) ด่านทับช้าง 1 ด่านทับช้าง 2 รวมถึงบริเวณทางเชื่อมทางโค้ง เนิน และบริเวณหน้าสถานีบริการน้ํามัน สําหรับทางหลวงพิเศษระหว่างเมืองหมายเลข 6 (M6) ที่จะเปิดให้ใช้งานชั่วคราวฟรี ระหว่างวันที่ 29 ธันวาคม 2565 - 4 มกราคม 2566 การบริหารจัดการจราจรเป็นไปด้วยความเรียบร้อยพร้อมรองรับการเดินทางมุ่งสู่พื้นที่ 20 จังหวัดภาคอีสาน
ทั้งนี้ ได้มีข้อสั่งการให้หน่วยงานที่เกี่ยวข้องดําเนินการ ดังนี้ 1) มอบหมายกรมทางหลวงเตรียมเปิดช่องทางพิเศษเพื่อระบายรถตลอดเส้นทาง และ 2) มอบหมายกรมการขนส่งทางบกกําชับผู้ประกอบการรถบรรทุกขนาดใหญ่ที่ไม่มีความจําเป็นงดวิ่งในช่วงเทศกาลปีใหม่ ไม่ขับขี่ในช่องทางขวา และไม่ขับแซงกัน พร้อมกันนี้ รัฐมนตรีว่าการกระทรวงคมนาคม ได้ตรวจเยี่ยมและให้กําลังใจเจ้าหน้าที่ผู้ปฏิบัติงานในพื้นที่ที่ร่วมกันอํานวยความสะดวกในการเดินทางของประชาชนอีกด้วย